Κλιματική κρίση & Ψυχρό Κλίμα
Οδηγίες /επισημάνσεις σε Επαγγελματίες Υγείας και Εκπαιδευτικούς για τη διενέργεια της παρουσίασης σε μαθητές/τριες Γυμνασίου -Λυκείου


ΕΝΟΤΗΤΑ1: ΟΡΙΣΜΟΣ ΚΑΙ ΑΙΤΙΑ ΤΗΣ ΚΛΙΜΑΤΙΚΗΣ ΚΡΙΣΗΣ (Slides 1-2-3)
Διδακτικός στόχος
Οι μαθητές/τριες να κατανοήσουν την κλιματική κρίση ως πολυπαραγοντικό φαινόμενο, με σαφή διάκριση μεταξύ ανθρωπογενών και φυσικών παραγόντων, με έμφαση στον ρόλο της ανθρώπινης δραστηριότητας.  
Βασικά σημεία που θέλουμε να αποκομίσουν
· Την έννοια της κλιματικής κρίσης και κλιματικής μεταβλητότητας
· Την διασύνδεση με τον τρόπο ζωής
Προτάσεις για συζήτηση
· «Ποιοι τομείς της καθημερινής μας ζωής συμβάλλουν περισσότερο στην επιτάχυνση της κλιματικής μεταβλητότητας;»
· «Πιστεύετε ότι η ανάπτυξη της τεχνολογίας μπορεί να λύσει το πρόβλημα χωρίς αλλαγή της δικής μας συμπεριφοράς;»
Slide 1 Κλιματική κρίση & Ψυχρό Κλίμα
Slide 2 Κλιματική κρίση 
 Η κλιματική κρίση είναι ένα φαινόμενο παγκόσμιο, εξαιρετικά σημαντικό, το οποίο βρίσκεται σε εξέλιξη και προβλέπεται ότι χωρίς δράση για τον μετριασμό της σήμερα, οι επιπτώσεις της στο μέλλον θα είναι ακόμα πιο σοβαρές. Ως κλιματική κρίση ορίζεται η μεταβολή του παγκόσμιου κλίματος και ειδικότερα οι μεταβολές των μετεωρολογικών συνθηκών που εκτείνονται σε μεγάλη  χρονική κλίμακα. Στη Σύμβαση-Πλαίσιο των Ηνωμένων Εθνών για τις Κλιματικές Μεταβολές (UNFCC), ως κλιματική κρίση ορίζεται η μεταβολή στο κλίμα που οφείλεται άμεσα ή έμμεσα σε ανθρώπινες δραστηριότητες, διακρίνοντας τον όρο από την κλιματική μεταβλητότητα που έχει φυσικά αίτια.
Οι κύριες αιτίες/παράμετροι που αφορούν στην κλιματική κρίση έχουν πλέον τεκμηριωθεί. Η γη θερμαίνεται γρήγορα, κυρίως λόγω των εκπομπών των αερίων του θερμοκηπίου που προκαλείται από την ανθρωπογενή δραστηριότητα. 
Κλιματική Κρίση: αύξηση των ακραίων καιρικών φαινομένων
Εξαιτίας της κλιματικής αλλαγής η στάθμη της θάλασσας αυξάνεται, οι παγετώνες λιώνουν και η τυπολογία των ατμοσφαιρικών κατακρημνισμάτων αλλάζει. Παρατηρούνται ακόμη ακραία καιρικά φαινόμενα -εντονότερα και πιο εντατικά-, μείωση του ατμοσφαιρικού όζοντος, αλλαγές στο οικοσύστημα λόγω της απώλειας της βιοποικιλότητας, αλλαγές στα υδρολογικά συστήματα και στις προμήθειες του γλυκού πόσιμου νερού, υποβάθμιση του εδάφους και αστικοποίηση.

ΕΝΟΤΗΤΑ 2: ΠΕΡΙΒΑΛΛΟΝΤΙΚΕΣ ΕΠΙΠΤΩΣΕΙΣ ΤΗΣ ΚΛΙΜΑΤΙΚΗΣ ΚΡΙΣΗΣ (Slides 4-5-6)
[bookmark: _Hlk219890714]Διδακτικός στόχος
 Οι μαθητές/τριες να κατανοήσουν ότι η κλιματική κρίση προκαλεί συστηματικές αλλαγές στο οικοσύστημα και ότι η αύξηση εκπομπής αερίων του θερμοκηπίου, προκαλεί αλυσιδωτές, αυξανόμενες και σοβαρές επιπτώσεις στους φυσικούς πόρους και τη βιωσιμότητα.
Βασικά σημεία που θέλουμε να αποκομίσουν
· Τη σημαντικότητα της αύξησης των αεριών του θερμοκηπίου και της ενεργειακής κατανάλωσης
· Την υποβάθμιση του φυσικού περιβάλλοντος / εδαφών
· Τη διατάραξη των υδρολογικών κύκλων 
Προτάσεις συζήτησης
· «Πώς συνδέεται η κλιματική κρίση με τη μετανάστευση πληθυσμών»
· «Υπό ποιες προϋποθέσεις μπορεί το οικοσύστημα να “ανακάμψει”;»
Slide 3 Επιπτώσεις στο κλίμα 
Κατά τη διάρκεια των τελευταίων 50 ετών, οι ανθρώπινες δραστηριότητες - κυρίως αυτές που αφορούν την καύση ορυκτών καυσίμων- έχουν προκαλέσει αύξηση των ποσοτήτων διοξειδίου του άνθρακα και άλλων αερίων -των λεγομένων «αερίων του θερμοκηπίου»-. Τα αέρια αυτά απορροφούν και εγκλωβίζουν την υπέρυθρη ακτινοβολία που εκπέμπεται από τη Γη, αντί να  επιτρέπουν την ελεύθερη διαφυγή της ακτινοβολίας στο διάστημα. Με τον τρόπο αυτό παγιδεύεται θερμότητα στα χαμηλότερα ατμοσφαιρικά στρώματα. Συγκεκριμένα, τα τελευταία 100 έτη η παγκόσμια θερμοκρασία έχει αυξηθεί κατά 0.75oC περίπου, ενώ τα τελευταία 25 έτη ο ρυθμός θέρμανσης του πλανήτη έχει αυξηθεί άνω των 0.18oC ανά δεκαετία.
Slide 4 Επιπτώσεις στο περιβάλλον και την υγεία 
Η αλλαγή του κλίματος επηρεάζει αναπόφευκτα την υγεία των ανθρώπων καθώς απειλεί τον καθαρό αέρα, το νερό, την επάρκεια και ποιότητα τροφής και την ύπαρξη ασφαλούς στέγης. Κάθε χρόνο, περίπου 800.000 άνθρωποι κινδυνεύουν από αιτίες όπως η ατμοσφαιρική ρύπανση, 1,8 εκατ. από διάρροια που σε μεγάλο βαθμό οφείλεται στην έλλειψη πρόσβασης σε πόσιμο νερό και σύστημα αποχέτευσης καθώς και από την κακή υγιεινή, 3,5 εκατ. από τον υποσιτισμό και περίπου 60.000 από φυσικές καταστροφές. Η κλιματική αλλαγή επιφέρει νέες προκλήσεις όσον αφορά τα μολυσματικά νοσήματα, καθώς και τα νοσήματα που σχετίζονται με μεταβολές στα κατακρημνίσματα, όπως η χολέρα και άλλα διαρροϊκά νοσήματα. Επιπλέον, αυξάνεται ο κίνδυνος εμφάνισης λοιμώξεων που μεταδίδονται μέσω διαβιβαστών, όπως η ελονοσία και ο δάγκειος πυρετός. Εν ολίγοις, η κλιματική κρίση επιβραδύνει και μπορεί να αντιστρέψει την πρόοδο που έχει σημειώσει η παγκόσμια κοινότητα για τη δημόσια υγεία. 
Για εξαρτώμενους οικονομικά πληθυσμούς από την γεωργική παραγωγή ή πληθυσμούς χωρίς επαρκές εισόδημα για την εισαγωγή τροφής από άλλα κράτη, η κατάσταση αυτή συμβάλλει άμεσα στον υποσιτισμό, την πρόκληση θανάτων και σοβαρών νοσημάτων.
Slide 5 Τα ακραία καιρικά φαινόμενα γίνονται ακραία υγειονομικά φαινόμενα
Οι ξηρασίες, οι έντονες καταιγίδες που προκαλούν πλημμύρες, καθώς και η ρύπανση των υδάτων, αυξάνουν σημαντικά τον κίνδυνο εμφάνισης και εξάπλωσης νοσημάτων. Παράλληλα, παρατηρείται αυξημένη μεταβλητότητα στα καιρικά κατακρημνίσματα, με συχνότερη και εντονότερη εκδήλωση τόσο πλημμυρικών φαινομένων όσο και περιόδων ξηρασίας.
Οι επιπτώσεις της κλιματικής κρίσης στη γεωργία είναι εξίσου σοβαρές, καθώς συμβάλλουν στην αύξηση του υποσιτισμού σε παγκόσμιο επίπεδο. Ιδιαίτερα στις αναπτυσσόμενες χώρες, προβλέπεται μείωση της γεωργικής παραγωγής λόγω της ανόδου της θερμοκρασίας και των μεταβολών στη συχνότητα και την ένταση των βροχοπτώσεων, γεγονός που οδηγεί σε συρρίκνωση των αποθεμάτων τροφίμων και ενίσχυση της επισιτιστικής ανασφάλειας.

ΕΝΟΤΗΤΑ 3: : ΕΠΙΠΤΩΣΕΙΣ ΤΟΥ ΨΥΧΡΟΥ ΚΛΙΜΑΤΟΣ ΣΤΗΝ ΣΩΜΑΤΙΚΗ ΚΑΙ ΨΥΧΙΚΗ ΥΓΕΙΑ  (Slides 7-8-9-10)
Διδακτικός στόχος
Οι μαθητές/τριες να κατανοήσουν τους σωματικούς και ψυχολογικούς κινδύνους που σχετίζονται με το ψύχος, απορρέουν από την κλιματική κρίση και τις επιπτώσεις των ακραίων καιρικών φαινομένων, τα οποία οδηγούν σε φυσικές καταστροφές, όπως καταιγίδες και πλημμύρες.

Βασικά σημεία που θέλουμε να επισημανθούν
· Αναπνευστικές λοιμώξεις, εποχική γρίπη και ο ρόλος του εμβολιασμού
· Επιπτώσεις στην ψυχική υγεία
· Ατυχήματα και τραυματισμοί
· Ευάλωτες κοινωνικές ομάδες 
Προτάσεις συζήτησης 
· «Το χειμώνα διατρέχουμε όλοι τον ίδιο κίνδυνο;»
· «Πώς συνδέεται το χαμηλό εισόδημα με την υγεία;»
· «Πώς συνδέεται το κρύο με τη χρήση αλκοόλ;»
· «’Έχετε παρατηρήσει αλλαγές στη διάθεση σας τον χειμώνα;»
Slide 6 Επιπτώσεις στην υγεία
Η κλιματική κρίση αυξάνει τον κίνδυνο ατυχημάτων και τις επιπτώσεις στην ευημερία του πληθυσμού από ακραία καιρικά φαινόμενα. Παράλληλα, επηρεάζει τη μετάδοση και την εξάπλωση ορισμένων νοσημάτων, ορισμένα εκ των οποίων μεταδίδονται μέσω διαβιβαστών, όπως κουνούπια και άλλα έντομα, ή από τρωκτικά, ενώ καταγράφεται επίσης αύξηση των υδατογενών και τροφιμογενών νοσημάτων.
Παρατηρούνται αλλαγές στις αλλεργίες και στην εποχική εμφάνιση ορισμένων αλλεργιογόνων ειδών γύρης, καθώς και μεταβολές στο εύρος των ιών και στην κατανομή επιβλαβών οργανισμών και ασθενειών. Εμφανίζονται ή επανεμφανίζονται ζωονόσοι και λοιμώδεις νόσοι ζώων που δημιουργούν νέες προκλήσεις για την υγεία τόσο των ζώων όσο και των ανθρώπων.
Επιπλέον, αυξάνεται ή επανεμφανίζεται η παρουσία οργανισμών επιβλαβών για τα φυτά, όπως έντομα και παθογόνοι μικροοργανισμοί, οι οποίοι επηρεάζουν τα δασικά οικοσυστήματα και τις γεωργικές καλλιέργειες. Τέλος, η κλιματική κρίση μπορεί να επηρεάσει την ποιότητα του αέρα και τα επίπεδα όζοντος στην ατμόσφαιρα.
Slide 7 Επιπτώσεις στην ψυχική υγεία  
Οι χαμηλές θερμοκρασίες και η περιορισμένη έκθεση στο φυσικό φως συνδέονται με αισθήματα θλίψης, ευερεθιστότητας και μειωμένου κινήτρου. Πολλές φορές, λόγω του ψύχους, περιορίζονται οι φυσικές δραστηριότητες και οι κοινωνικές επαφές, ενώ αυξάνεται ο χρόνος μπροστά σε οθόνες, συνθήκες που αυξάνουν το άγχος, την μοναξιά και την ψυχική κόπωση. 
Επιπλέον οι ακραίες καιρικές συνθήκες (παγετός, καταιγίδες, πλημμύρες) σχετίζονται με αυξημένες διαγνώσεις μετατραυματικού στρες, κατάθλιψης, άγχους, ακραίου ψυχολογικού στρες, αγωνίας και χρήσης ουσιών.  Ένας νέος όρος που χρησιμοποιείται τα τελευταία χρόνια, είναι το «κλιματικό άγχος» που σχετίζεται με την κλιματική κρίση και μπορεί να περιγραφεί ως αυξημένη συναισθηματική, ψυχική και σωματική δυσφορία, αντίδραση στις επικίνδυνες αλλαγές του κλίματος. 
Προστατευτικοί παράγοντες: Έκθεση στο φυσικό φως όταν είναι εφικτό, σωματική δραστηριότητα, κοινωνική επαφή, αναγνώριση και έκφραση των συναισθημάτων, αναζήτηση και υποστήριξη όταν τα συμπτώματα επιμένουν. 
Slide 8 Χειμερινές λοιμώξεις και Πρόληψη 
Κάθε χειμώνα στην Ελλάδα, όπως σε άλλες χώρες, παρατηρείται έξαρση στη δραστηριότητα του ιού της γρίπης. Η γρίπη είναι οξεία νόσος του αναπνευστικού συστήματος που προκαλείται από τους ιούς της γρίπης και μεταδίδεται πολύ εύκολα από το ένα άτομο στο άλλο. Μπορεί να προκαλέσει από ήπια έως και πολύ σοβαρή νόσο. Οι περισσότεροι υγιείς άνθρωποι ξεπερνούν τη γρίπη χωρίς να παρουσιάσουν επιπλοκές, ορισμένοι όμως, όπως άτομα που ανήκουν σε ομάδες υψηλού κινδύνου, διατρέχουν μεγαλύτερο κίνδυνο για σοβαρές επιπλοκές. Ο εμβολιασμός κατά της εποχικής γρίπης είναι το καλύτερο και ασφαλέστερο διαθέσιμο μέσο πρόληψης της νόσου. Επειδή ο ιός της γρίπης μπορεί να υποστεί μεταλλάξεις, ο εμβολιασμός είναι αναγκαίο να επαναλαμβάνεται κάθε χρόνο με έμφαση στις ομάδες αυξημένου κινδύνου, σύμφωνα με την ετήσια εγκύκλιο του Υπουργείου Υγείας.
Slide 9 Ομάδες που αναμένεται να εμφανίσουν επιπρόσθετα προβλήματα 
Ο βαθμός που θα επηρεαστεί η υγεία των πληθυσμών λόγω έντονου ψύχους ποικίλλει, ανάλογα με το πού και πώς ζουν οι άνθρωποι.
Όσοι ζουν σε μικρά αναπτυσσόμενα νησιωτικά κράτη, παράκτιες περιοχές, μεγαλουπόλεις, ορεινές και πολικές περιοχές είναι ιδιαίτερα ευάλωτοι, με την μορφή ευαλωτότητας εκάστου εξ αυτών να είναι διαφορετική.
Οι επιπτώσεις στην υγεία αναμένεται να είναι πιο σοβαρές για ευπαθείς ομάδες που έχουν επιπρόσθετα προβλήματα (όπως, ηλικιωμένοι, ΑμεΑ, παιδιά, άποροι/άστεγοι) λόγω της επακόλουθης επιβάρυνσής τους. 

ΕΝΟΤΗΤΑ 4: ΠΡΟΛΗΠΤΙΚΑ ΜΕΤΡΑ ΓΙΑ ΤΟ ΨΥΧΟΣ ΚΑΙ ΑΝΤΙΜΕΤΩΠΙΣΗ (Slides 11-12-13)
Διδακτικός στόχος
Οι μαθητές/τριες να κατανοήσουν τη σημασία της πρόληψης και έγκαιρης αντιμετώπισης των επιπτώσεων του ψύχους, να γνωρίσουν βασικά μέσα ατομικής προστασίας και ασφάλειας τους και να αναπτύξουν δεξιότητες υπεύθυνης αντίδρασης σε συνθήκες χαμηλών θερμοκρασιών.
Βασικά σημεία που θέλουμε να επισημανθούν:
· Το σωστό ντύσιμο βοηθά στη διατήρηση της θερμοκρασίας του σώματος και στην πρόληψη της υποθερμίας
· Η απαραίτητη προστασία του δέρματος και των ματιών από την υπεριώδη ηλιακή ακτινοβολία η οποία αντανακλάται από το χιόνι
· Η χρήση αντιολισθητικών αλυσίδων σε περιοχές με πάγο και χιόνια, όταν η μετακίνησή μας με αυτοκίνητο είναι απαραίτητη 
· Η αναζήτηση ζεστού καταφυγίου σε υποψία υποθερμίας ή κρυοπαγημάτων
[bookmark: _Hlk219908380] Προτάσεις συζήτησης 
· «Γιατί το σωστό ντύσιμο σε στρώσεις θεωρείται πιο αποτελεσματικό από ένα πολύ βαρύ ρούχο;»
· «Πώς συνδέεται η πρόληψη από το ψύχος με την ατομική ευθύνη και την κοινωνική αλληλεγγύη;»
Slide 10 Προληπτικά μέτρα για το ψύχος 
Η έκθεση σε πολύ χαμηλές θερμοκρασίες μπορεί να οδηγήσει σε υποθερμία, η οποία σε σοβαρές περιπτώσεις μπορεί να είναι πολύ επικίνδυνη για την υγεία. Το ψύχος μπορεί να επηρεάσει άτομα που δεν είναι επαρκώς ντυμένα για τις συνθήκες του περιβάλλοντος, είτε όσους εκτίθενται σε χαμηλές θερμοκρασίες για μεγάλο χρονικό διάστημα. Περισσότερο ευάλωτοι θεωρούνται οι ηλικιωμένοι επειδή έχουν αργό μεταβολισμό και τα παιδιά επειδή χάνουν ευκολότερα τη θερμοκρασία του σώματός τους και αδυνατούν να την επανακτήσουν, όπως επίσης και τα άτομα που πάσχουν από καρδιολογικά προβλήματα.
Slide 11 Αντιμετωπίζοντας τα ακραία καιρικά φαινόμενα ψύχους 
Τα τελευταία χρόνια έχουν εκδηλωθεί κύματα ψύχους - ακραία καιρικά φαινόμενα και στην Ελλάδα με έντονες χιονοπτώσεις, ισχυρούς ανέμους και πολύ χαμηλές θερμοκρασίες. Συνθήκες που δημιουργούν πάγο στους δρόμους, κάνοντας τις μετακινήσεις μας επικίνδυνες, γι’ αυτό σε αντίστοιχες περιπτώσεις, όταν προβλέπονται χιονοπτώσεις αποφεύγουμε τις άσκοπες μετακινήσεις και μένουμε σπίτι. Αν είναι απολύτως απαραίτητο να μετακινηθούμε με αυτοκίνητο, χρησιμοποιούμε αντιολισθητικές αλυσίδες. Είναι προτιμότερο να ταξιδεύουμε κατά τη διάρκεια της ημέρας χρησιμοποιώντας κεντρικούς δρόμους. Επίσης ενημερώνουμε τους οικείους μας για τη διαδρομή που θα ακολουθήσουμε. 
Για να προστατευτούμε από το κρύο, ντυνόμαστε με πολλά στρώματα από ελαφριά και ζεστά ρούχα, αντί για ένα ρούχο βαρύ. Φοράμε ζεστές αδιάβροχες μπότες και αν γίνεται ένα αδιάβροχο εξωτερικό ρούχο. 
Τα τελευταία χρόνια η χώρα μας έχει επηρεαστεί από έντονες κακοκαιρίες με πολύ χαμηλές θερμοκρασίες και χιονοπτώσεις ή καταιγίδες όπως ο μεσογειακός κυκλώνας «Ιανός» το 2020  η Κακοκαιρία «Μήδεια» το 2021, η Κακοκαιρία «Ελπίς» το 2022 και οι Κακοκαιρίες «Daniel» και «Elias» το 2023. Στις πληγείσες περιοχές προκλήθηκαν σοβαρά ατυχήματα και τραυματισμοί, καταστροφές σε περιουσίες και παραγωγή και σοβαρά προβλήματα όπως  διακοπές ρεύματος, υδροδότησης, κυκλοφορίας.
Slide 12 Προστασία από το κρύο: κατάλληλη ένδυση 
Αν πρέπει να βγούμε ντυνόμαστε με πολλά στρώματα από ελαφριά και ζεστά ρούχα αντί για ένα βαρύ ρούχο και φοράμε ζεστές αδιάβροχες μπότες. Προτιμότερο είναι ένα αδιάβροχο εξωτερικό ρούχο.
Προτιμάμε τα μέσα μαζικής μεταφοράς για μετακινήσεις στην πόλη.

ΕΝΟΤΗΤΑ 5: Η ΠΡΟΣΤΑΣΙΑ ΤΟΥ ΠΛΑΝΗΤΗ Ο ΡΟΛΟΣ ΤΟΥ ΕΝΕΡΓΟΥ ΠΟΛΙΤΗ (Slides 14-15-16)
Διδακτικός στόχος
Οι μαθητές/τριες  να κατανοήσουν τη σημασία της ατομικής και συλλογικής ευθύνης για την προστασία του πλανήτη, να αναγνωρίσουν πώς οι καθημερινές επιλογές επηρεάζουν το περιβάλλον και να ενισχύσουν την ικανότητα υιοθέτησης βιώσιμων πρακτικών στην προσωπική και κοινωνική τους ζωή.
Βασικά σημεία που επιδιώκουμε να καταστούν κατανοητά
· Οι καθημερινές επιλογές μας (μετακινήσεις, κατανάλωση, διατροφή, ενέργεια) έχουν άμεσο και μακροπρόθεσμο αντίκτυπο στο περιβάλλον
· Η σημασία της ανακύκλωσης/ κομποστοποίησης και η μείωση απορριμμάτων αποτελούν βασικούς άξονες βιώσιμης διαχείρισης πόρων
· Η προστασία της φύσης είναι απαραίτητη για τη διατήρηση της βιοποικιλότητας
Προτάσεις συζήτησης 
· «Ποιες πρακτικές θεωρείτε ρεαλιστικές και εφαρμόσιμες για έναν έφηβο σήμερα;»
· «Μπορούν οι μικρές αλλαγές να έχουν αντίκτυπο στο περιβάλλον»
· «Ποιες πρωτοβουλίες ή δράσεις θα μπορούσαν να αναληφθούν από τους ίδιους τους μαθητές/τριες;»
Slide 13Η Προστασία του πλανήτη είναι καθήκον όλων μας
Η κλιματική κρίση είναι μια πραγματικότητα που απαιτεί άμεση δράση σε ατομικό και συλλογικό επίπεδο, καθώς οι συνέπειες της επηρεάζουν τη σωματική και ψυχική μας υγεία, αλλά και την κοινωνική μας ζωή. Η αντιμετώπιση της είναι καθήκον όλων μας κι όλοι μπορούμε να συμβάλλουμε στον περιορισμό του φαινομένου, αναλαμβάνοντας δράση.  
Ενημερωνόμαστε & ενημερώνουμε: Μαθαίνουμε για την κλιματική κρίση, μιλάμε γι’ αυτή στους φίλους μας και συμμετέχουμε σε δράσεις για το περιβάλλον.
[bookmark: _Hlk219205487]Slide 14 Η Προστασία του πλανήτη είναι καθήκον όλων μας
Ανακυκλώνουμε Οργανικά υλικά με τη Κομποστοποίηση. 
· Η Κομποστοποίηση είναι μια φυσική διαδικασία αποσύνθεσης και ανακύκλωσης οργανικών υλικών, όπως φύλλα, κλαδιά, νεκρά φυτά από μικροοργανισμούς, που τα μετατρέπει σε ένα πλούσιο υλικό το κομπόστ, που θρέφει το έδαφος. 
Επιπλέον συμβάλλουμε στον περιορισμό του φαινομένου, αναλαμβάνοντας δράση με:
·  εξοικονόμηση ενέργειας χρησιμοποιώντας οικονομικούς λαμπτήρες, κλείνοντας τα φώτα όταν δεν τα χρειαζόμαστε και αποσυνδέοντας φορτιστές και άλλες συσκευές από τις πρίζες. 
· χρήση της ηλιακής ενέργειας 
· σπίτια με μόνωση -χαμηλές απώλειες θερμότητας
Slide 15 Η Προστασία του πλανήτη είναι καθήκον όλων μας
· [bookmark: _Hlk219205657]Περπατάμε ή κάνουμε ποδήλατο: Αποφεύγουμε όσο μπορούμε το αυτοκίνητο, ειδικά για μικρές αποστάσεις και χρησιμοποιούμε τα μέσα μαζικής μεταφοράς.
· Ανακυκλώνουμε: ξεχωρίζοντας τα πλαστικά, τα χαρτιά, το γυαλί και τα μέταλλα. Έτσι επαναχρησιμοποιούμε τα υλικά τους για την κατασκευή νέων αντικειμένων, αντί να τα πετάμε.
· Εξοικονομούμε νερό: Δεν αφήνουμε τη βρύση να τρέχει άσκοπα. Φροντίζουμε να μην υπάρχουν διαρροές νερού. 
· Τρώμε πιο υπεύθυνα: Πετάμε λιγότερο φαγητό. Τρώμε τοπικά και εποχιακά προϊόντα. Προτιμάμε λιγότερα επεξεργασμένα τρόφιμα.
· Προστατεύουμε τη φύση: Δεν πετάμε σκουπίδια στο περιβάλλον. Φυτεύουμε δέντρα και λουλούδια. Προστατεύουμε τα ζώα και τα οικοσυστήματα
Σας Ευχαριστώ πολύ!!!
[bookmark: _Hlk219206171]
[bookmark: _GoBack]Slide 16 Η παρουσίαση αυτή συντάχθηκε με επιστημονική ευθύνη της 7ης Υγειονομικής Περιφέρειας 
Συντάκτρια : Τασιώνα Αθηνά Υπεύθυνη Συντονισμού Δικτύου Αγωγής Υγείας και Πρόληψης της 3ης Υγειονομικής Περιφέρειας, Επισκέπτρια Υγείας, MSc Δημόσια Υγεία
Το φωτογραφικό υλικό προήλθε μετά από αναζήτηση στο διαδίκτυο και χρησιμοποιήθηκαν ιστοσελίδες με ελεύθερη πρόσβαση στο υλικό
Η παρουσίαση συνοδεύεται από κείμενο επισημάνσεων ανά διαφάνεια
[bookmark: _Hlk219981553]Σημειώνεται ότι οι επαγγελματίες υγείας και εκπαιδευτικοί μπορούν, εφόσον το  επιθυμούν, να αξιοποιήσουν το διαθέσιμο εκπαιδευτικό υλικό με τίτλο: «Εκπαιδευτικά παιχνίδια για την κλιματική αλλαγή», το οποίο έχει αναπτυχθεί από το Κέντρο Εκπαίδευσης για το Περιβάλλον και την Αειφορία Ελευθερίου Κορδελιού & Βερτίσκου.  https://www.kpe-thess.gr/el/programs/klima/
Καθώς και τα ακόλουθα εργαστήρια δεξιοτήτων από την σχετική πύλη του ΙΕΠ  https://act.digitalschool.gov.gr/ergastiria-dexiotiton/
Α. Φροντίζω το περιβάλλον -  Κλιματική Αλλαγή – Φυσικές Καταστροφές  -  «Κρύο - Ζεστό, μια Λύση Αναζητώ»
Β. Φροντίζω το περιβάλλον   Οικολογία  -   «Υγιή Παιδιά, Υγιής  Πλανήτης»     
  https://www2.iep.edu.gr/el/psifiako-apothetirio/skill-labs/911-frontizo-to-perivallon

ΒΙΒΛΙΟΓΡΑΦΙΑ
· Παγκόσμιος Οργανισμός Υγείας (WHO): Cold Weather and Health Διαθέσιμο στον ιστότοπο:https://www.who.int/news-room/fact-sheets/detail/climate-change-and-health
·  ΕΟΔΥ: Οδηγίες για ψύχος και υγεία. Διαθέσιμο στον ιστότοπο:  https://eody.gov.gr/wp-content/uploads/2022/03/psyxos_2022.pdf
· CDC: Cold Weather Safety

